**Klímavédelmi pályázat XIII. kerületi általános-, és középiskolákban tanuló diákok részére**

Budapest Főváros XIII. Kerületi Önkormányzat Tulajdonosi, Kerületfejlesztési és Lakásgazdálkodási Bizottsága Klímavédelmi pályázatot hirdet. A "Mit teszünk mi az éghajlatváltozás ellen?" nevet viselő pályázat célja a szemléletformálás, valamint a gyermekek klímatudatosságának erősítése. A klímavédelmi felhívásra XIII. kerületi általános-, és középiskolai osztályok és tanáraik, valamint diákönkormányzatok jelentkezését várjuk.

 **1. Pályázók köre:**

A XIII. kerületben működő általános-, és középiskolai osztályok, segítő tanáraik és iskolai diákönkormányzatok.

**2. Pályázat tárgya:**

Legalább 10 oldalas, képekkel, a gyerekek rajzaival illusztrált pályázat, vagy minimum 10 perces kisfilm, ami azt mutatja be, hogy mit tesz az adott osztály, az osztály egyes tagjai, az iskolai diákönkormányzat az éghajlatváltozás káros hatásainak megelőzése érdekében, hogyan hívja fel mások figyelmét a klímavédelem fontosságára. A pályázatban kreatív ötleteket, illusztrációkat, rajzokat, már megvalósult programok bemutatását várjuk, továbbá azt, hogy a pályázaton való sikeres szereplés esetén, milyen klímavédelemmel kapcsolatos programot, projektet valósítanának meg. A klímaváltozás, éghajlatváltozás általánosságban történő bemutatása nem tárgya a pályázatnak, kifejezetten az egyedi, osztályszintű, diákönkormányzati szintű ötletek, cselekvési javaslatok, már alkalmazott gyakorlatok bemutatása értékelhető.

**3. A pályázat benyújtása**

Benyújtási határidő:2023. október 31.

Benyújtás módja:

A pályázatokat a smartcity@bp13.hu e-mail címre megküldve kell benyújtani

A pályázatok beküldéséhez az alábbi információk megadása szükséges:

* a pályamű címe,
* a pályázó osztály/diákönkormányzat és intézménye,
* kapcsolattartó email címe, elérhetősége.

**4. Értékelés**

A pályázatokat a Tulajdonosi, Kerületfejlesztési és Lakásgazdálkodási Bizottság 2023. december 15-ig bírálja el.

**5. Díjazás**

Általános iskolai osztályok, diákönkormányzatok körében

* I. helyezett: 200 000 Ft
* II. helyezett: 150 000 Ft
* III. helyezett: 100 000 Ft

Középiskolai osztályok, diákönkormányzatok körében:

* I. helyezett: 200 000 Ft
* II. helyezett: 150 000 Ft
* III. helyezett: 100 000 Ft

A pénzjutalmat a nyertes osztályok, diákönkormányzatok a klímavédelmi projektjeik megvalósítására, a klímavédelemmel kapcsolatos programok megszervezésére költhetik. A megvalósított projektekről, programokról a 2023/2024-es tanév végéig kell beszámolót készíteni.